‘สหยูเนี่ยน’บุกจีนลงทุนอสังหาฯ
สหยูเนี่ยน ลุยธุรกิจพัฒนาอสังหาริมทรัพย์ เมืองจีน “วีนิไทย” ทุ่มงบลงทุนปีหน้า 1.1 หมื่นล้าน ขยายการผลิตไทย-จีนรับเออีซี
21 ก.ย. 2555

สหยูเนี่ยน ลุยธุรกิจพัฒนาอสังหาริมทรัพย์ เมืองจีน “วีนิไทย” ทุ่มงบลงทุนปีหน้า 1.1 หมื่นล้าน ขยายการผลิตไทย-จีนรับเออีซี
บริษัท สหยูเนี่ยน (SUC) เปิดเผยว่า ที่ประชุมคณะกรรมการบริษัท อนุมัติให้บริษัท และบริษัทในประเทศจีน ร่วมลงทุนใน Zhejiang Union Property Co., Ltd. ที่ประเทศจีน ตั้งอยู่ที่เมือง Shaoxing มณฑล Zhejiang เพื่อประกอบธุรกิจพัฒนาอสังหาริมทรัพย์ 
บริษัทแห่งใหม่ พัฒนาโครงการบนเนื้อที่จำนวน 7,669 ตารางเมตร โดยจะมีพื้นที่ก่อสร้างหรือพื้นที่อาคาร 29,909 ตารางเมตร ประกอบด้วยบริเวณร้านค้าเชิงพาณิชย์และบริเวณที่อยู่อาศัย ยังไม่รวมพื้นที่จอดรถอีก 7,200 ตารางเมตร จากการศึกษาการลงทุนบริษัท คาดว่าจะได้รับผลตอบแทนจากการลงทุนที่เหมาะสม
ด้านนายโรเจอร์ เลสเตอร์ ประธานกรรมการ บริษัท วีนิไทย (VNT) เปิดเผยว่า ในปี 2555 บริษัทได้ขยายฐานการผลิตเปิดบริษัทย่อยในประเทศไทยและจีน รวมมูลค่ากว่า 1.1 หมื่นล้านบาท เพื่อรองรับอุตสาหกรรมในเอเชีย 
ปีนี้ได้เปิดบริษัทย่อย ชื่อ บริษัท แอดวานซ์ ไบโอเคมิคอล (ประเทศไทย) เพื่อผลิตและจำหน่ายสาร Epichlorohydrin (ECH) 
ประธานกรรมการ VNT กล่าวว่า การขยายฐานการผลิตในประเทศจีน ใช้เงินลงทุน 7,200 ล้านบาท กำลังผลิต 1 แสนตัน/ปี การก่อสร้างโรงงานจะแล้วเสร็จในครึ่งหลังปี 2557 ส่วนการลงทุนในไทยภายใต้บริษัทย่อยดังกล่าว ใช้เงินลงทุน 4,500 ล้านบาท มีกำลังผลิต 1 แสนตัน/ปี โดยปัจจุบันโรงงานในไทยมีการเดินเครื่องการผลิตแล้ว 50-60% และคาดว่าในปี 2556 จะเดินเครื่องการผลิตได้ 100% 
นายบรูโน ฟาน เดอ วีเลน กรรมการผู้จัดการ VNT กล่าวว่า รายได้รวมในปีนี้จะเติบโต 10% จากปีก่อนที่บริษัทและบริษัทย่อยมีรายได้รวม 14,191 ล้านบาท เนื่องจากมีการขยายการลงทุนช่วยหนุนรายได้เพิ่มขึ้น 
ความต้องการพีวีซีในครึ่งหลังปี 2555 บริษัทประเมินว่า ยังขยายตัวเพิ่มขึ้นจากครึ่งปีแรกทั้งในและต่างประเทศ ทำให้ธุรกิจปิโตรเคมียังมีความต้องการอยู่เช่นเดิม ทั้งนี้ปัญหาเศรษฐกิจยุโรปไม่ได้สร้างความกังวลต่อธุรกิจ เนื่องจากอุปสงค์และอุปทานยังดี และเมื่อเปิดตลาดเออีซีจะยิ่งเปิดโอกาสทางธุรกิจให้กับบริษัทมากขึ้น หลังการขยายการลงทุนด้วยการเปิดโรงงานใหม่ทั้งในจีนและไทย